Sop vir reëndae | Wat Eet Ons Vandag?
Sop vir reëndae
Posted by Dellie in	Beesvleis, Een-bak-geregte, Goedkoop, Skaap, Sop, Vark Januarie 27, 2009
Dit reën al van gistermiddag af by ons. Net sulke kort, droeë stukkies tussen in. En as dit reën, soek ek sop of pannekoek of vetkoek of plaatkoekies of al die bogenoemde. Hier is 'n maklike sopresep, en dis gewoonlik 'n treffer. Hier moet jy maar hoeveelhede skat vir die magies wat jy wil volmaak.
'n Lekker groot pot, verkieslik met 'n swaar bodem, dit kook net eenvoudig lekkerder
Vleis – min of meer 500g (ek verkies om skaapskenkels/shortrib en varkskenkels te kombineer) Sopbene met daai lekker murg in kan ook bygevoeg word (braai dit ook, ja!)
3 Wortels gerasper
so 2 koppies boontjies fyn gekerf
Jy kan eintlik maar enige groente van jou keuse gebruik
1 pakkie 2 minute noodles of 'n handvol macaroni of spaghetti (klein gebreek)
Enige pakkie sop van jou keuse – ek verkies bruin uie of mushroom sop
Geur die vleis met sout en peper en braai in net genoeg olie om die bodem van die pot te bedek. Dit gee so 'n lekker geurtjie aan die sop. Skep die vleis uit en dreineer die olie. Gooi dan die vleisies weer terug in die pot, en bedek met kookwater. Kook vir minstens 'n uur todat alles lekker sag is. Hou die water dop en vul gereeld aan. Hoe langer dit kook, hoe beter eintlik. As ek sop maak, maak ek sop, nie stew nie. Alles moet fyn wees.
Voeg die uie, tamaties, wortels, aartappels en boontjies by. Kook vir nog 'n halfuur. Gooi tamatiepasta of sous, en blatjang by na smaak. Maak die pakkie sop aan met 'n bietjie koue water, en voeg by. Ook nog sout en peper as dit nodig is. Proe! Dis die enigste manier om agter te kom of nog iets kort.
Laat dit prut vir nog 20 minute of totdat die groente lekker sag is. Gooi laaste die noodles of pasta by, en prut tot dit ook sag is. Gedurende die hele proses kan jy water bygooi tot die sop so dik of dun is soos jy verkies.